聞子瞻將如終南太平宮谿堂讀書
作者：蘇轍
朝代：宋

paragraphs: 爲吏豈厭事，厭事日墮媮。
著書雖不急，實與百世謀。
問吏所事何，過客及繫囚。
客實虛攪人，囚有不自由。
辦之何益增，不辦亦足憂。
嗟此誰不能，脫去使自收。
幽幽南山麓，下有溪水流。
溪上亦有堂，其水可濯漱。
終日不見人，惟有山鹿呦。
是時夏之初，溪冷如孟秋。
山椹黄笠展，林筍紫角抽。
朝取筍爲羹，莫以椹爲羞。
溪魚鯉與魴，山鳥鴬與鳩。
食之飽且平，偃仰自佚休。
試探篋中書，把卷揖前修。
恍如反故鄉，親朋自相求。
蔚如甕中糟，久熟待一篘。
爲文若江河，豈復有刻鎪。
尚何憶我爲，欲與我同遊。
我雖不能往，寄詩以解愁。